Kampi Mathausen!

Pikërisht kështu quhej kampi gjerman, në të cilën janë burgosur një pjesë e robërve të luftës, që guxuan dhe u ngritën kundër pushtimit Gjerman. Këtu patën fatin e keq të përfundonin dhe qindra shqiptarë, një fakt ky i panjohur deri tani për ne shqiptarët. Në librat e historisë kemi mësuar se nëpër kampet naziste janë torturuar hebrej, romë, rusë, polakë, çekë dhe mijëra njerëz të kombësive të ndryshme. Por nuk e dinim që në këto kampe, e kryesisht në Mauthausen në Austri, të ishin torturuar, helmuar, vrarë e djegur në krematorium dhe shtetas shqiptarë. Të burgosurit e këtij kampi ishin njerëz të dënuar për t’u vrarë përmes punës. Ishte një punë e papaguar. Një gurore e tmerrshme që duhej të nxirrte material ndërtimi për veprat që do glorifikonin Hitlerin, i cili kishte plane shumë të gjata për të pushtuar e mbretëruar në gjithë Europën. Të burgosurit e Mauthausen, mes të cilëve dhe shqiptarë, duhej të punonin 12-16 orë në ditë në kushte nga më të rëndomtat, në të ftohtin e acartë, dhe të trajtoheshin si kafshë ose skllevër duke u hedhur vetëm një copë bukë, një supe ujë, pa asnjë kalori brenda. Si mund të punosh i pangrenë dhe i paveshur? A është kjo një vdekje e sigurt? Diku kam lexuar se nazistët dhe plumbat i kursenin dhe pse armët i kishin plot. Zgjidhnin mënyrën më të lehtë për t’i eliminuar të burgosurit. I detyronin të punon pa ngrenë, dhe kush ishte i dobët, vdiste vetë në gurorë. Shumë nisëshin në punë por asnjëherë nuk ktheheshin njësoj në numra. Dhe ata që ktheheshin nga puna, i fusnin në dush me ujë të ftohtë për ti larë pasi ishin qelbur në gurore. E kush mund të mbijetonte i kequshqyer, i stërmunduar dhe pastaj i torturuar në dushet e ftohta, në një vend malor me shumë muaj dimër si Mauthauseni. Ndër shumë të burgosur atje, një pjesë e vogël e tyre ishin Shqiptarë. Shqipëtarët njiheshin për luftën kundër forcave naziste gjermane, për shmangien e pushtimit të territoreve të tyre. Ushtarët nazistë që erdhën në Shqipëri në vitin 42-43, me urdhër të gjeneralëve të tyre morrën peng e burgosën shumë partizanë, por mes tyre kishte edhe qytetarë të thjeshtë që përkrahnin rezistencën, pra dhe qytetarë që nuk kishin ngritur kurrë një armë kundër gjermanëve, qytetarë në punë të tyre, në shtëpinë e tyre, në dyqanin e tyre. Ata nuk kursyen dhe fëmijë 16 apo 17- vjeçarë, që thjesht bënin një punë si korrier. Në jemi vetë në këtë moshë sot dhe ajo që mendoj teksa po shkruaj këtë ese është: A do mbijetoja dot unë, një bashkëmoshatar i imi, jetesën në një kamp përqendrimi, torturat pa bërë asnjë faj, ushqimin e tmerrshëm, punën e detyruar? Dihej se çdokush që shkonte në atë kamp mund të mos kthehej gjallë. Shumë prej të burgosurve e kishin humbur shpresën e të jetuarit dhe dëshpërimi ua shpejtonte ditët e ndarjes nga kjo botë, shumë të tjerë u vranë dhe u ekzekutuan, por kishte dhe mes tyre një pjesë tjetër përpiqej të bënte të pamundurën për të jetuar ose vrarë dhimbjen, shpresëplot që një ditë mund të shihnin dritë të bardhë. Dëshira për të mbijetuar ishte aq e fortë sa edhe kur dikush ekzekutohej aty pranë, të tjerët e kishin mendjen të hanin racionin e supës, pasi ishte po aq e rëndësishme të mbaje frymën gjallë. Në rast se nuk haje shpejt, edhe mund ta mblidhnin racionin tënd, dhe të linin pa ngrënë, dhe vdekja jote ishte e sigurt ditën tjetër, ashtu sic dikush po ekzekutohej tani para syve të tu. Të haje, të mbajë shpirtin gjallë, kur tjetri vritej, kjo ishte e tmerrshme. Dëshira për të mbijetuar kafshëron dhe qeniet me tru e me zemër.

Pas shumë vuajtjesh e dhunimesh në kampin e Mathausen, ia dolën të dilnin gjallë 24 shqiptarë. Ishin me fat, ishin të fortë fizikisht, ishin optimistë, apo ishin treguar të bindur ndaj urdhërave të gjermanëve, cfarë i mbajti në jetë? Shumë prej tyre kanë dëshmuar se ajo që i mbajti në jetë ishte dëshira për të parë dhe njëherë familjen e tyre, nënën, të afërmit, vendin e tyre.

Disa u pëpoqën ta fshijnë këtë periudhë të trishtë të nga mendja e tyre, por disa të tjerë kanë rrëfyer duke e ndarë këtë eksperiencë të tmerrshme me ne. Disa prej tyre i kanë të dokumentuara momentet e përjetimit, të cilat tregojnë çkanë parë e jetuar të tjerët në atë vend të zi. Ata pak të mbijetuar ishin me fat që dolen nga ajo gropë tmerri, dhe duhet të dilnin për ti treguar të gjithë botës tmerrin që shkaktoi ajo luftë e padrejtë.

Duke mësuar mbi këto eksperienca e fakte të frikshme njerëzimi duhet të punojë e të përpiqe që hisori të tilla të mos përsëriten më, për një të ardhme më të mirë për ne dhe brezat që do të vijnë. Ne vetë duhet të bëjmë punën tonë, të mësojmë, të njohim historinë tonë dhe të kombeve të tjera dhe të mos lejojmë që ngjarje të tilla shfarosëse për njerëzimin, të mos ndodhin më.

Nikola Koleta

nxënës në Vitin e Dyte shkolla e mesme private “Dertliu” Tirane